
	תיקון פקודת העיריות
	1.
	בפקודת העיריות[footnoteRef:2], אחרי סעיף 274ב1 יבוא: [2:  דיני מדינת ישראל, נוסח חדש 8, עמ' 197.] 


	
	
	"הטלת ארנונה על חקלאות גגות
	274ב2.
	הסכום המרבי לארנונה הכללית שתטיל מועצה, החל בשנת הכספים 2023, על גג מבנה המשמש לגידולים חקלאיים (בסעיף זה –  חקלאות גגות), יהיה 0.2 שקלים חדשים למטר רבוע, ולגבי חקלאות גגות בתחומי אזור פיתוח א' או אזור פיתוח ב' כמשמעותם בתוספת השנייה לחוק לעידוד השקעות הון, התשי"ט–1959[footnoteRef:3] – 0.1 שקלים חדשים למטר רבוע.". [3:  ס"ח התשי"ט, עמ' 234.] 


	תיקון חוק המים
	2.
	בחוק המים, התשי"ט–1959[footnoteRef:4], בסעיף 112, אחרי סעיף קטן (ב) יבוא: [4:  ס"ח התשי"ט, עמ' 169.] 


	
	
	"(ב1)	על אף האמור בסעיף קטן (א), התעריפים למים המסופקים לגג מבנה המשמש לגידולים חקלאיים, יהיו זהים לתעריפי המים לחקלאות.".


דברי הסבר
בשנים האחרונות בעקבות מצוקת קרקע לחקלאות, התפתחה בעולם חקלאות על גגות מבנים. 
צורת חקלאות זו, מנצלת את משאב גגות המבנים שכיום לא מנוצלים – לצורך גידולים חקלאיים.
יזמים שביקשו להקים בארץ חוות חקלאיות על גגות לגידול ירקות, נתקלו בחסם כלכלי כבד, כאשר נדרשו לשלם לרשויות המקומיות עבור השימוש בגגות לחקלאות, ארנונה בסיווג עסקי או תעשייתי בגובה של מאות שקלים חדשים למ"ר, מה שכמובן הפך את המיזם ללא כדאי מבחינה כלכלית.
למרות שרשויות מקומיות רבות תמכו במיזם, שמשפר את איכות החיים של תושבי הישוב, הם נאלצו לדרוש מהיזמים ארנונה גבוהה מהסיבה הפרוזאית שהחוק כיום לא מכיר בסיווג של "ארנונה לחקלאות גגות" אלא רק בסיווג של "אדמה חקלאית".
לאור האמור, וכדי לעודד את יזמי חקלאות הגגות, מוצע לקבוע בחוק שתעריף הארנונה עבור שימוש בגגות מבנים לגידולים חקלאיים, יעמוד על 0.2 שקלים חדשים למטר רבוע ובאזורי עדיפות לאומית על 0.1 שקלים חדשים למטר רבוע.
נוסף על כך, חקלאות גגות אינה זוכה כיום לתעריף מים מופחת, בדומה לתעריף מים עבור חקלאות מסורתית. מוצע לקבוע, שתעריף המים עבור חקלאות גגות, יהיה זהה לתעריף מים שנגבה עבור חקלאות.

הוגשה ליו"ר הכנסת והסגנים
והונחה על שולחן הכנסת ביום
ט"ו באייר התשפ"ב (16.05.2022) 

